b'\n_START_ARTICLE_\nOpus Dei\n_START_PARAGRAPH_\nOpus Dei (liet. Dievo darbas), pilnas pavadinimas - \xc5\xa0ventojo Kry\xc5\xbeiaus ir Opus Dei prelat\xc5\xabra, yra Katalik\xc5\xb3 Ba\xc5\xbeny\xc4\x8dios asmenin\xc4\x97 prelat\xc5\xabra. Opus Dei \xc4\xafk\xc5\xabr\xc4\x97 \xc5\xa1ventasis Josemaria Escriva de Balaguer 1928 m. spalio 2 d. Madride. \xc5\xa0iuo metu prelat\xc5\xabr\xc4\x85 sudaro per 90 000 \xc5\xbemoni\xc5\xb3 i\xc5\xa1 penki\xc5\xb3 \xc5\xbeemyn\xc5\xb3. Prelat\xc5\xabros b\xc5\xabstin\xc4\x97 su prelato Ba\xc5\xbeny\xc4\x8dia yra Romoje.\n_START_SECTION_\nChronologija\n_START_PARAGRAPH_\n1928\xc2\xa0m. spalio 2 d. per rekolekcijas Madrido centriniuose paulie\xc4\x8di\xc5\xb3 namuose Vie\xc5\xa1pats Josemaria Escriva de Balaguer\xe2\x80\x99ui \xc4\xafkvepia Opus Dei. Pavadinimas \xe2\x80\x9eOpus Dei\xe2\x80\x9c atsiras v\xc4\x97liau. J\xc4\xaf imta vartoti tik kito de\xc5\xa1imtme\xc4\x8dio prad\xc5\xbeioje, nors nuo pat pirmos akimirkos \xc4\xafsteig\xc4\x97jas suvokia ir visiems pabr\xc4\x97\xc5\xbeia, kad tas \xe2\x80\x9eDarbas\xe2\x80\x9c yra ne jo, o \xe2\x80\x9eDievo\xe2\x80\x9c iniciatyva. Savo veikl\xc4\x85 jis pradeda tarp neturting\xc5\xb3j\xc5\xb3, ligoni\xc5\xb3, nors nuo pat prad\xc5\xbei\xc5\xb3 kreipiasi ir \xc4\xaf visus \xc5\xbemones._NEWLINE_1930\xc2\xa0m. vasario 14 d. aukodamas \xc5\xa1v. Mi\xc5\xa1ias Madride jis supranta, kad Opus Dei dvasingumo kelias skirtas ir moterims._NEWLINE_1941\xc2\xa0m. kovo 19 d. Madrido vyskupas Leopoldo Eijo y Garay aprobuoja Opus Dei kaip pamald\xc5\xbei\xc4\x85 s\xc4\x85jung\xc4\x85. Tai pirmoji aprobacija._NEWLINE_1943\xc2\xa0m. vasario 14 d. \xc4\xafsteigiama \xc5\xa0ventojo Kry\xc5\xbeiaus kunig\xc5\xb3 draugija. Taip sudaroma galimyb\xc4\x97 \xc4\xaf\xc5\xa1ventinti Opus Dei kunigus._NEWLINE_1947\xc2\xa0m. vasario 24 d. \xc5\xa0ventasis Sostas paskelbia Opus Dei pagiriam\xc4\x85j\xc4\xaf dekret\xc4\x85, t. y. pirm\xc4\x85j\xc4\xaf popie\xc5\xbei\xc5\xa1k\xc4\x85 pripa\xc5\xbeinim\xc4\x85, suteikdamas Opus Dei pasaulietinio instituto vard\xc4\x85. \xc5\xa0i juridin\xc4\x97 ba\xc5\xbenytin\xc4\x97s teis\xc4\x97s numatyta forma, nors ir ne visi\xc5\xa1kai tinkama, tuo metu ma\xc5\xbeiausiai kliudo Opus Dei veiklai pl\xc4\x97stis._NEWLINE_1969\xc2\xa0m. su\xc5\xa1aukiamas neeilinis Opus Dei Generalinis Kongresas Romoje. Jo tikslas\xc2\xa0\xe2\x80\x93 i\xc5\xa1tirti galimybes tapti asmenine prelat\xc5\xabra, taigi priimti Vatikano II Susirinkimo numatyt\xc4\x85 juridin\xc4\x99 form\xc4\x85, kuri atrodo esanti adekvati ganytoji\xc5\xa1kam Opus Dei fenomenui._NEWLINE_1975\xc2\xa0m. bir\xc5\xbeelio 26 d. Romoje mir\xc5\xa1ta Josemaria Escriva. Tuo metu Opus Dei priklauso apie 60 000 nari\xc5\xb3. Su\xc5\xa1aukiamas kongresas Opus Dei \xc4\xafsteig\xc4\x97jo \xc4\xafp\xc4\x97diniui i\xc5\xa1rinkti. Juo 1975 m. rugs\xc4\x97jo 15 d. tampa Alvaro del Portillo._NEWLINE_1982\xc2\xa0m. lapkri\xc4\x8dio 28 d. popie\xc5\xbeius Jonas Paulius II paskelbia Opus Dei asmenine prelat\xc5\xabra ir jos prelatu paskiria Alvaro del Portillo._NEWLINE_1991\xc2\xa0m. popie\xc5\xbeius Jonas Paulius II Opus Dei prelat\xc4\x85 konsekruoja vyskupu._NEWLINE_1992\xc2\xa0m. gegu\xc5\xbe\xc4\x97s 17 d. Josemarios Escrivos beatifikacija \xc5\xa0ventojo Petro aik\xc5\xa1t\xc4\x97je (Roma)._NEWLINE_1994\xc2\xa0m. kovo 23 d., sugr\xc4\xaf\xc5\xbe\xc4\x99s \xc4\xaf Rom\xc4\x85 i\xc5\xa1 kelion\xc4\x97s po \xc5\xa0vent\xc4\x85j\xc4\x85 \xc5\xbdem\xc4\x99, po keli\xc5\xb3 valand\xc5\xb3 mir\xc5\xa1ta Alvaro del Portillo._NEWLINE_1994\xc2\xa0m. baland\xc5\xbeio 20 d. popie\xc5\xbeius Jonas Paulius II, patvirtindamas Romoje su\xc5\xa1aukto Generalinio Kongreso pasirinkim\xc4\x85, Opus Dei prelatu paskiria Javier\xc4\x85 Echevarri\xc4\x85, o 1995 m. saus\xc4\xaf j\xc4\xaf konsekruoja vyskupu._NEWLINE_2002\xc2\xa0m. spalio 6 d. Josemaria Escriva de Balaguer popie\xc5\xbeiaus Jono Pauliaus II skelbiamas \xc5\xa1ventuoju._NEWLINE_2014 m. rugs\xc4\x97jo 27 d. buv\xc4\x99s prelatas Alvaro del Portillo popie\xc5\xbeiaus atstovo skelbiamas palaimintuoju Ispanijos sostin\xc4\x97je Madride, ceremonijoje dalyvauja apie 200 piligrim\xc5\xb3 i\xc5\xa1 Lietuvos, tarp j\xc5\xb3 ir Kauno augziliaras vyskupas K\xc4\x99stutis K\xc4\x97valas bei Kai\xc5\xa1iadori\xc5\xb3 vyskupas Jonas Ivanauskas._NEWLINE_2017 m. sausio 23 d. popie\xc5\xbeius Pranci\xc5\xa1kus, patvirtindamas Opus Dei generalinio kongreso pasi\xc5\xablyt\xc4\x85 kandidat\xc4\x85, Opus Dei prelatu paskyr\xc4\x97 mons. Fernando Ocariz, kuris tapo tre\xc4\x8diuoju \xc5\xa1v. Josemaria Escriva \xc4\xafp\xc4\x97diniu Opus Dei prie\xc5\xa1akyje. Ankstesnysis prelatas, vysk. Javier\xc4\x85 Echevarria, mir\xc4\x97 2016 m. gruod\xc5\xbeio 12 d. Romoje.\n_START_SECTION_\nMisija\n_START_PARAGRAPH_\nOpus Dei misija \xe2\x80\x93 skatinti vis\xc5\xb3 luom\xc5\xb3 krik\xc5\xa1\xc4\x8dionis gyventi visi\xc5\xa1kai tik\xc4\x97jim\xc4\x85 atitinkant\xc4\xaf pasaulietin\xc4\xaf gyvenim\xc4\x85 pasaulyje ir taip prisid\xc4\x97ti prie vis\xc5\xb3 visuomen\xc4\x97s sluoksni\xc5\xb3 evangelizavimo. Kitaip tariant, skleisti \xc5\xbeini\xc4\x85, kad visi pakrik\xc5\xa1tytieji yra pa\xc5\xa1aukti siekti \xc5\xa1ventumo, ir supa\xc5\xbeindinti visus su Evangelija, kaip \xc4\xafpareigojo II Vatikano susirinkimas ._NEWLINE_Nor\xc4\x97dama pasiekti \xc5\xa1\xc4\xaf tiksl\xc4\x85, Opus Dei prelat\xc5\xabra teikia dvasin\xc4\x97s formacijos pirmiausia savo tikintiesiems, bet taip pat ir daugeliui kit\xc5\xb3 asmen\xc5\xb3 ir ganytoji\xc5\xa1kai r\xc5\xabpinasi \xe2\x80\x9ekiekvienu, kad ir kokia b\xc5\xabt\xc5\xb3 jo pad\xc4\x97tis, profesija ir gyvenimo s\xc4\x85lygos\xe2\x80\x9c . \xc5\xa0iuo ganytoji\xc5\xa1ku r\xc5\xabpes\xc4\x8diu skatinama \xc4\xafgyvendinti Evangelijos mokym\xc4\x85 kasdieniame gyvenime praktikuojant krik\xc5\xa1\xc4\x8dioni\xc5\xa1kas dorybes ir pa\xc5\xa1ventinant savo darb\xc4\x85._NEWLINE_Pa\xc5\xa1ventinti darb\xc4\x85 prelat\xc5\xabros tikintiesiems rei\xc5\xa1kia: kuo tobuliau atlikti kiekvien\xc4\x85 darb\xc4\x85, dirbti laikantis \xc4\xafstatym\xc5\xb3 ir etikos reikalavim\xc5\xb3, darbe ie\xc5\xa1koti vienyb\xc4\x97s su Dievu, savo veikla pasitarnauti bendrapilie\xc4\x8diams ir prisid\xc4\x97ti prie visuomen\xc4\x97s pa\xc5\xbeangos ._NEWLINE_\xe2\x80\x9eTikrai krik\xc5\xa1\xc4\x8dioni\xc5\xa1kas \xc4\xafvairi\xc5\xb3 socialini\xc5\xb3 pad\xc4\x97\xc4\x8di\xc5\xb3 krik\xc5\xa1\xc4\x8dioni\xc5\xb3 gyvenimas pa\xc5\xa1ventins pasaul\xc4\xaf ir persmelks pasaulietinius reikalus ir tikrov\xc4\x99 Evangelijos dvasia" ._NEWLINE_\xc5\xa0\xc4\xaf evangelizacijos u\xc5\xbedavin\xc4\xaf prelat\xc5\xabros tikintieji vykdo visuose visuomen\xc4\x97s sluoksniuose, nes ir patys dirba \xc4\xafvairiose profesin\xc4\x97se srityse. Taigi j\xc5\xb3 atliekamas darbas neapsiriboja, pavyzd\xc5\xbeiui, vien tik \xc5\xa1vietimu, ligoni\xc5\xb3 globa ar pagalba ne\xc4\xafgaliesiems. Prelat\xc5\xabros misija \xe2\x80\x93 priminti visiems krik\xc5\xa1\xc4\x8dionims, kad ir kokia b\xc5\xabt\xc5\xb3 j\xc5\xb3 pasaulietin\xc4\x97 veikla, jog j\xc5\xb3 pareiga \xe2\x80\x93 bendradarbiauti krik\xc5\xa1\xc4\x8dioni\xc5\xa1kai sprend\xc5\xbeiant visuomen\xc4\x97s problemas ir nuolat liudyti savo tik\xc4\x97jim\xc4\x85.\n_START_SECTION_\nVieta Katalik\xc5\xb3 Ba\xc5\xbeny\xc4\x8dioje\n_START_PARAGRAPH_\nOpus Dei si\xc5\xabloma dvasin\xc4\x97 formacija papildo vietini\xc5\xb3 ba\xc5\xbeny\xc4\x8di\xc5\xb3 darb\xc4\x85. \xc4\xae Opus Dei organizacij\xc4\x85 \xc4\xafstoj\xc4\x99 \xc5\xbemon\xc4\x97s ir toliau lieka tikintieji savo vyskupijai. II Vatikano susirinkimas \xc4\xafteisino asmenini\xc5\xb3 prelat\xc5\xabr\xc5\xb3 institucij\xc4\x85, kad jos gal\xc4\x97t\xc5\xb3 pl\xc4\x97toti \xc4\xafvairi\xc4\x85 ba\xc5\xbenytin\xc4\x99 veikl\xc4\x85. Asmenin\xc4\x97s prelat\xc5\xabros \xc4\xafeina \xc4\xaf Ba\xc5\xbeny\xc4\x8dios hierarchijos sistem\xc4\x85. J\xc5\xb3 nariai \xe2\x80\x93 pasaulie\xc4\x8diai ir dvasininkai, kurie, prelato vadovaujami, vykdo prelat\xc5\xabros misij\xc4\x85.\n_START_SECTION_\nOpus Dei \xc5\xbemon\xc4\x97s\n_START_PARAGRAPH_\nOpus Dei sudaro prelatas, prelat\xc5\xabros kunigija (dvasininkija) ir pasaulie\xc4\x8diai - moterys ir vyrai. Prelat\xc5\xabrai priklauso apie 92 600 \xc5\xbemoni\xc5\xb3, i\xc5\xa1 kuri\xc5\xb3 apie 2 000 kunig\xc5\xb3. Tikin\xc4\x8di\xc5\xb3j\xc5\xb3 vyr\xc5\xb3 ir moter\xc5\xb3 yra beveik po tiek pat._NEWLINE_Opus Dei nariu galima b\xc5\xabti trimis skirtingais b\xc5\xabdais. Nekalbama apie atskiras kategorijas, nes yra tik vienas ir tas pats pa\xc5\xa1aukimas \xc4\xaf Opus Dei. Papras\xc4\x8diausiai kalbama apie skirtingus b\xc5\xabdus gyventi \xc5\xa1iuo krik\xc5\xa1\xc4\x8dioni\xc5\xa1ku pa\xc5\xa1aukimu priklausomai nuo kiekvieno asmenin\xc4\x97s situacijos.\n_START_SECTION_\nPasaulie\xc4\x8diai\n_START_PARAGRAPH_\nSupernumerarijai sudaro nari\xc5\xb3 daugum\xc4\x85 (\xc5\xa1iuo metu apie 70\xc2\xa0%). Da\xc5\xbeniausiai tai b\xc5\xabna i\xc5\xa1tek\xc4\x97jusios moterys arba ved\xc4\x99 vyrai. Pirmutin\xc4\x97 supernumerarijams skirta misija - pa\xc5\xa1ventinti \xc5\xa1eimos priedermes._NEWLINE_Asocijuotieji: tai celibato besilaikantys vyrai arba moterys, tod\xc4\x97l jie gali skirti daugiau laiko nei supernumerarijai apa\xc5\xa1talavimo u\xc5\xbedaviniams. Kiekvienas gyvena su savo \xc5\xa1eima (t\xc4\x97vais, giminai\xc4\x8diais ir pan.) arba ten, kur patogiausia dirbti pagal profesij\xc4\x85._NEWLINE_Numerarijai, vyrai ir moterys, irgi laikosi celibato, jie paprastai gyvena prelat\xc5\xabros centruose. Numerarijus gali skirti vis\xc4\x85 laik\xc4\x85 apa\xc5\xa1talavimo darbams ir kit\xc5\xb3 prelat\xc5\xabros tikin\xc4\x8di\xc5\xb3j\xc5\xb3 formavimui. Kai kurios numerarijos r\xc5\xabpinasi nam\xc5\xb3 ruo\xc5\xa1a prelat\xc5\xabros centr\xc5\xb3 b\xc5\xabstin\xc4\x97se.\n_START_SECTION_\n\xc5\xa0ventojo Kry\xc5\xbeiaus kunig\xc5\xb3 draugija\n_START_PARAGRAPH_\nDioceziniai kunigai gali \xc4\xafstoti \xc4\xaf \xc5\xa0ventojo Kry\xc5\xbeiaus kunig\xc5\xb3 draugij\xc4\x85, kuri yra neatskiriamai susijusi su Opus Dei prelat\xc5\xabra._NEWLINE_\xc5\xa0ventojo Kry\xc5\xbeiaus kunig\xc5\xb3 draugija yra dvasinink\xc5\xb3 asociacija (consociatio), neatskiriamai susijusi su Opus Dei . J\xc4\x85 sudaro visi prelat\xc5\xabros dvasininkai ir tie vyskupijos diakonai bei kunigai, kurie nori jai priklausyti. Opus Dei prelatas yra draugijos prezidentas._NEWLINE_Vyskupijos dvasininkai, \xc4\xafstodami \xc4\xaf draugij\xc4\x85, ie\xc5\xa1ko vien dvasin\xc4\x97s pagalbos, kad savo tarnyste siekt\xc5\xb3 \xc5\xa1ventumo pagal Opus Dei dvasi\xc4\x85. Jie nepriklauso prelat\xc5\xabros kunigijai. Kiekvienas toliau lieka inkardinuotas savo vyskupijoje ir yra pavaldus tik savo vyskupui.\n_START_SECTION_\nOpus Dei r\xc4\x97m\xc4\x97jai\n_START_PARAGRAPH_\nOpus Dei r\xc4\x97m\xc4\x97jai - tai vyrai ir moterys, kurie padeda prelat\xc5\xabros apa\xc5\xa1talavimui savo malda, jei yra tikintys, bei savo darbu ar labdara._NEWLINE_Jie n\xc4\x97ra Opus Dei nariais, bet gauna dvasin\xc4\x99 naud\xc4\x85, Ba\xc5\xbeny\xc4\x8dios teikiam\xc4\x85 bendradarbiaujantiems su Opus Dei, ir pelno prelat\xc5\xabros tikin\xc4\x8di\xc5\xb3j\xc5\xb3 mald\xc4\x85 u\xc5\xbe juos. Jei nori, ir patys gali dalyvauti dvasinio ugdymo renginiuose, kuriuos si\xc5\xablo prelat\xc5\xabra._NEWLINE_Tarp Opus Dei r\xc4\x97m\xc4\x97j\xc5\xb3, be daugelio katalik\xc5\xb3 vyr\xc5\xb3 ir moter\xc5\xb3 bei kit\xc5\xb3 konfesij\xc5\xb3 krik\xc5\xa1\xc4\x8dioni\xc5\xb3, yra taip pat kit\xc5\xb3 religij\xc5\xb3 \xc5\xbemoni\xc5\xb3 ir nema\xc5\xbeai netikin\xc4\x8di\xc5\xb3j\xc5\xb3, trok\xc5\xa1tan\xc4\x8di\xc5\xb3 dalyvauti ir bendradarbiauti \xc4\xafgyvendinant \xc4\xafvairias prelat\xc5\xabros iniciatyvas.\n_START_SECTION_\nVeikla Lietuvoje\n_START_PARAGRAPH_\nLietuvoje Opus Dei apa\xc5\xa1tali\xc5\xa1k\xc4\x85 veikl\xc4\x85 prad\xc4\x97jo 1994 m. prelat\xc5\xabros ir jos nari\xc5\xb3 iniciatyva veikia jaunimo klubai ir studij\xc5\xb3 centrai Vilniuje ir Kaune, studen\xc4\x8di\xc5\xb3 rezidencija Vilniuje, rekolekcij\xc5\xb3 namai Kai\xc5\xa1iadori\xc5\xb3 vyskupijoje. Prelatas visame pasaulyje \xc4\xaf kiekvien\xc4\x85 prelat\xc5\xabros regionin\xc4\xaf vienet\xc4\x85 skiria po vikar\xc4\x85. Lietuvoje \xc5\xa1is regioninis vikaras yra mons. Andr\xc3\xa9s Lavin._NEWLINE_\xc5\xa0ioje \xc5\xa1alyje penkis kartus lank\xc4\x97si Opus Dei prelatas vysk. J. Echevaria, \xc4\x8dia jis susitiko su daugeliu \xc5\xbemoni\xc5\xb3, kuriems prelat\xc5\xabra teikia dvasin\xc4\xaf \xc4\xafkv\xc4\x97pim\xc4\x85, taip pat su \xc4\xafvairiais Lietuvos vyskupais bei \xc5\xa1alyje tuomet dirban\xc4\x8diais nuncijais. Paskutinio jo apsilankymo metu, 2013 m. vasar\xc4\xaf, jis kalb\xc4\x97jo didelei grupei \xc5\xa1eim\xc5\xb3 Litexpo kongres\xc5\xb3 r\xc5\xabmuose, Vilniuje._NEWLINE_Lietuvos \xc5\xbeiniasklaidoje pasirod\xc5\xbeius kritini\xc5\xb3 teigini\xc5\xb3 apie Opus Dei 2010 m. prad\xc5\xbeioje, organizacijos veikl\xc4\x85 teigiamai vertino tuometinis Kauno arkivyskupas Sigitas Tamkevi\xc4\x8dius  bei religijotyrininkas pranci\xc5\xa1konas kunigas Ar\xc5\xabnas Pe\xc5\xa1kaitis.'